Йога мала, Шри К. Патаби Джойс
Йога мала, Шри К. Патаби Джойс
------------------------------


**aвтeнтичнoтo учeниe нa eдин мaйcтoр пo aщaнгa йoгa.**


Тази книга, написана от един от най-великите майстори по йога на нашето време, е свидетелство за непреходната природа на ащанга йога. Основана върху виняса – координацията между дишането и движението – ащанга йога е един от най-разпространените стилове на практиката днес, а „Йога мала“  е неговото най-важно писмено ръководство. Тук Шри К. Патаби Джойс очертава етичните принципи и философската основа на ащанга йога и разяснява нейните термини и понятия на основата на автентични санскритски съчинения. След това представя Слънчевия поздрав и първата серия, която се състои от 42 асани. Обяснява подробно стъпка по стъпка как трябва да се изпълняват отделните пози заедно с вдишването и издишването при всяко движение. Освен това дава и каква е конкретната полза от асаните.
Патаби Джойс представя ащанга йога на Запад през 1964 г. и е движещата сила за нейното популяризиране и разпространение. Обучава се двадесет и пет години при Шри Тирумалай Кришнамачаря и след това предава знанията си на хиляди ученици по цял свят. Гуруджи е легенда в средите на йога, а тази книга се превърна в част от най-великите духовни класики на Индия.

Мала е санскритски термин и означава гирлянда. В Индия съществуват различни видове мали. Има джапамали, състоящи се от свещени мъниста, които се използват за броене в молитвата и за съсредоточаване върху повтарянето на мантрата. Съществуват пушпамали, които представляват гирлянди от живи цветя и се поднасят на боговете по време на различни ритуали. Със своята книга Гуруджи предлага друг вид мала, която е част от една древна традиция, свещена като молитвата и ароматна като цветята. Неговата мала е гирлянда от йога, в която всяка виняса е като свещено мънисто, което трябва да бъде отброено и върху което трябва да се съсредоточите, а всяка асана е като нанизано на връвта на дишането цвете. Така както джапамала краси врата, а пушпамала краси боговете, по същия начин йога мала, изпълнявана старателно, украсява цялото същество на човека с покой, добро здраве, светлина и в резултат на това със самопознание.

